Source: http://www.nebantsvilag.hu/megtortent.html
Timestamp: 2018-10-18 15:48:44
Document Index: 23659668

Matched Legal Cases: ['bíróság ', 'bíróság ', 'Bíróság ', 'bíróság ', 'bíróság ', 'bíróság ']

﻿ Ne Bánts Világ! Alapítvány - Megtörtént esetek
index 2008. március 30.
Szörnyű kimondani: az apa megerőszakolta a lányát
Népszabadság  Lopes Elvira  2006. január 4.
A férfi hat éven keresztül molesztálta három leánygyermekét. Egyszer, amikor le akarta húzni a 13 éves kislánya bugyiját, az sírva kiáltott rá: Hiszen te az apukám vagy! A férfi erre nagyon megverte.
(A cikkben idézett esetek Morvai Krisztina kutatásából származnak, jogerőre emelkedett bírósági ítéletek feldolgozása alapján.)
Szexuális visszaélésről akkor beszélünk, ha a függő helyzetben élő, még éretlen kisgyereket vagy serdülőt szexuális vágyai kielégítésére használja a felnőtt - leggyakrabban apa, nevelőapa vagy más férfi rokon -, hatalmával és erőfölényével súlyosan visszaélve. Szexuális erőszaknak tekintendő minden szexualizált viselkedés és beszéd, célzások és pornográf felvételek megnézésére kényszerítés, illetve azok elkészítése; "szokatlan" simogatás, maszturbálás a gyerek előtt vagy annak közreműködésével, orális szexre, közösülésre kényszerítés, behatolás különféle tárgyakkal, intim testrészek bántalmazása, gyerek testéhez dörgölőzés ruhában vagy meztelenül, valamint a gyerek intim szférájának megsértése, például leselkedés mosdás és öltözködés közben.
A kisgyerekek elterjedt szexuális bántalmazására Nyugat-Európában és az Egyesült Államokban évtizedekkel korábban gyermek- és nőjogi mozgalmak hívták fel a figyelmet. Magyarországon csak az utóbbi években kerültek nyilvánosságra konkrét adatok és megdöbbentő esetek. A témát nálunk még a szakemberek is tabunak tekintik.
"Ha egyest hozol, azért dugás jár, ha kettest, azért szopás, fenyegette a kislányt a nevelőapja, aki rendszeresen be is váltotta a szavát."
A szexuális bántalmazás látenciája igen magas, így még megbecsülni is nehéz a gyermekáldozatok számát. Irányadó lehet azonban, hogy Tóth Olga társadalomkutató reprezentatív vizsgálata szerint a megkérdezett nők nyolc százaléka élt át szexuális sérelmet gyermekkorában, és az is árulkodó, hogy tizenkét százalékuk megtagadta a választ erre a kérdésre. Molnár László, a Budapesti Területi Gyermekvédelmi Szakszolgálat vezetője elmondta: adataik szerint évente 600 gyereket emelnek ki a családjukból, harminc százalékukat bántalmazták a szülei. A bántalmazott gyerekek fele szexuális erőszaknak is áldozatul esett. Mind a felnőtt-, mind a gyermekkori szexuális abúzus elkövetői jellemzően férfiak. Az áldozatok között lányok vannak többségben. A szexuális bántalmazás leggyakrabban családon belül éri a gyereket.
Kardos Ilona gyermekpszichiáter, a Vadaskert Kórház főorvosa szerint az érzelmileg elhanyagolt gyerekek a legkiszolgáltatottabbak, ők ugyanis könnyebben elcsábíthatók egy kis figyelmességgel, félreértelmezett szeretetmegnyilvánulással. Minél kisebb a gyerek, annál kevésbé tudja megkülönböztetni a természetes gyöngédséget a szexuális közeledéstől.
Flaskay Éva, a Kék Vonal gyerek- és ifjúsági telefonszolgálat vezetője úgy véli, mindig a felnőttnek kell tudnia, hol a határ. Hamisak azok a gyakran hangoztatott magyarázkodások, miszerint a serdülő lány kihívó viselkedése váltotta ki a felnőtt férfi közeledését.
"A nevelőapa többször fogdosta a 14 éves lány mellét, majd amikor az beárulta édesanyjának, a férfi késsel rontott rá. Megfenyegette a síró kislányt, hogy elvágja a torkát, ha nem engedelmeskedik neki, majd felszólította, hogy alulról mosakodjon meg. Aztán ledöntötte a franciaágyra, szétfeszítette a lábait, és közösült vele."
A szexuális bántalmazás a fizikai sérüléseken túl rendszerint súlyos és hosszan tartó lelki következményekkel jár. A szakemberek egyetértenek abban, hogy mindez rányomja bélyegét a gyerek fejlődésére. Virág György, az Eszter Ambulancia vezetője szerint a gyerek családon belüli szexuális bántalmazás súlyosabb következményekkel jár, mint egy idegen által elkövetett visszaélés. Többnyire a szexuális bántalmazás mellett az erőszak más formái is jelen vannak. Az elkövetők általában ezzel kényszerítik ki a gyerek titoktartását. Törvényszerű tehát, hogy a bántalmazott gyerek végtelenül elmagányosodik ebben a helyzetben - magyarázza Flaskay Éva.
A szexuálisan bántalmazott gyerek viselkedése árulkodó - mondja Virág György -, általában látszik, hogy valami nincs rendben vele. A testi tüneteken túl a magatartás mással nem megmagyarázható jelentős változásai is figyelmeztetnek. A gyerek korát meghazudtoló szexuális ismeretekkel rendelkezik, ha korábban eleven és nyitott volt, hirtelen szótlan, visszahúzódó lesz, rémálmok gyötrik, emésztési zavarai vannak, stressztüneteket mutathat, fejfájás, hányás kínozhatja. Az iskolában sem tud teljesíteni, agresszívvá válik, végső kétségbeesésében pedig elszökhet otthonról. Sajnos nem ritka, hogy az ilyen gyermekek öncsonkítást vagy öngyilkosságot is elkövetnek.
- Minél fiatalabb korban éri a gyereket szexuális erőszak, és minél huzamosabb ideig szenved tőle, annál maradandóbb lelki károsodások lépnek fel nála - mondja Kardos Ilona. - Akiket kisgyermekként ért szexuális trauma, sokszor szabadosan viszonyulhatnak a szexualitáshoz, ez akár még a prostitúció felé is terelheti később őket - állítja. Felmérések szerint a prostituáltak 80 százalékát érte gyermekkorában szexuális erőszak.
A gyermekként szexuálisan bántalmazott nők esetén igen nagy a veszélye annak, hogy felnőttként ismételten áldozattá válnak - írja Judith Herman amerikai pszichiáter Trauma és gyógyulás című könyvében. Azt is megjegyzi: a gyerekkori bántalmazás túlélői sokkal nagyobb valószínűséggel válnak áldozattá, mint amilyen arányban másokat bántanak.
"Egy kisfiú szétszakadt végbelét műtéti úton kellett helyreállítani, az orvos véleménye szerint egyértelműen szexuális bántalmazásból származott a sérülés, véleményét azonban nem adta írásba."
Virág György szerint nagyon fontos, hogy a súlyosan traumatizált gyerek mielőbb segítséget kapjon. Gyakori, hogy a gyereknek nincs meghitt kapcsolata az anyával vagy más rokonával, így fordulhat elő, hogy a közvetlen család nem veszi észre az árulkodó jeleket. Nem ritka, hogy az anya, aki védelmet nyújthatna, gyenge és kiszolgáltatott, hiszen maga is bántalmazott - mondja Flaskay Éva. A Kék Vonal vezetője szerint a fiú áldozatok helyzete speciális abból a szempontból, hogy nehezebben beszélnek a történtekről, hiszen a társadalom által diktált férfiszereppel nem tudják összeegyeztetni az áldozati helyzetet.
- Mind a környezet, mind a hatóság előszeretettel hárítja az anyára a felelősséget a történtek miatt - mondja Morvai Krisztina, az ELTE büntetőjogi tanszékének docense. - Könnyebb őt hibáztatni, mint kimondani, hogy egy apa megerőszakolta a saját lányát.
A gyermekvédelmi törvény kötelezi a szakembereket a feltételezett bántalmazás jelentésére, ez azonban a gyakorlatban csak esetlegesen működik. Pedig Flaskay Éva szerint nem engedhetnék meg maguknak, hogy szakmailag és érzelmileg felkészületlenek legyenek egy szexuálisan bántalmazott gyerek esetében. Az áldozatok nem tudják, kihez fordulhatnak, a szakemberek pedig leginkább szabadulnának az ilyen problémáktól. Magyarországon teljességgel hiányzik az állami segítő intézményrendszer, csak néhány civil szervezet vállalja magára ezt a feladatot.
A szexuális bűncselekményekben az ítéletet jellemzően személyi, és nem tárgyi jellegű bizonyítékokra lehet alapozni. Az elkövető általában tagad, és hazugsággal vádolja az áldozatot.
A történtek rekonstruálásában a pszichológus szakértőnek szánhatnak kiemelkedő szerepet. Virág György szerint azonban a büntetőeljárásban eljáró szakember a rendelkezésére álló pár órás beszélgetési idő alapján felelősséggel csak annyit mondhatna, hogy a gyereket súlyos sérelmek érték.
A jelenlegi jogrendszer feudalisztikus, nem emberi jogi alapokon áll - vélekedik Wirth Judit, a Nők a Nőkért Együtt az Erőszak Ellen Egyesület vezetője. A magyar eljárási gyakorlat nem áldozatbarát, a gyereknek idegenek jelenlétében újra és újra el kell mondania, mi történt vele. Feleslegesen éli át többször is a bántalmazás pillanatait, pedig elég lenne a rendőrségen tett vallomását videóra rögzíteni - mondja Kardos Ilona. A büntetőeljárások túlnyomó többsége hosszú éveken át húzódik. Az elkövetők általában szabadlábon védekezhetnek, így például a bántalmazó apa, nevelőapa egy fedél alatt maradhat áldozatával. Nem csoda, hogy a gyerek sokszor nem mer őszinte vallomást tenni, vagy visszavonja azt.
A gyermekkorú sértett általában tehát védelem nélkül marad - foglalja össze tapasztalatait Morvai Krisztina. Emiatt az ügyek jelentős része már az eljárás során elbukik, így lesz a szexuális erőszakból mondjuk "csak" kiskorú veszélyeztetése. Az elkövető többéves kegyetlen bántalmazást is megúszhat felfüggesztett szabadságvesztéssel.
A szexuálisan bántalmazott gyerekek legtöbbje úgy éri el a felnőttkort, hogy a vele történtek kiderítetlenek maradnak - írja Judith Herman.
A Németh László általános iskola négy felső tagozatos diákja a gyanú szerint erőszakkal arra kényszerítette az egyik nyolcadikos lányt az órák közötti szünetben, hogy kézzel szerezzen nekik örömet. A négy fiatalkorú fiú akár tíz év szabadságvesztésre is ítélhető, amennyiben beigazolódik a szemérem elleni erőszak vádja.
Két hetedikes és egy nyolcadikos fiú arra kényszerített egy nyolcadikos lányt, hogy bemenjen velük a fiúvécébe és ott kielégítse őket. Az eset múlt hét pénteken történt, a fővárosi nyolcadik kerület egyik általános iskolájában, a lap úgy tudja, hogy a erőszakos szexuális cselekmény délelőtt, a harmadik óra utáni szünetben történt. Legutóbb másfél hete történt hasonló szexuális töltetű incidens magyar iskolában, akkor egy fonyódi középiskolában vetkőzetttek le és vesszőztek meg társai egy diáklányt.
A Németh László Angol Testnevelés Tagozatos Általános Iskola három fiúdiákja berángatta a nyolcadikos lányt az egyik mellékhelyiségbe, ott arra kényszerítették, hogy kézzel kielégítse őket. Az egész akkor derült ki, amikor az iskola egyik tanárnője észrevette a fiúvécéből kilépő lányt, ezután rendőrök érkeztek az iskolába és megbilincselve vitték el a három fiút.
Az iskola "Józsefváros egyik régi, szép, patinás, nagy hagyományokkal rendelkező iskolája" olvasható az intézmény honlapján (ahol ez is áll: "Iskolánk feladata az 1-8 osztályos tanulók, valamint a sajátos nevelési igényű tanulók általános műveltséget megalapozó oktatása és az általános erkölcsi normák szerinti nevelése"). Megkeresésünkre Schrancz Sándorné, az iskola igazgatója nem akart érdemben nyilatkozni, annyit jegyzett meg, hogy a három fiút nem kellett bilincsbe verve elvinni az iskolából.
Akár 10 év
"Négy fiatalkorú fiú ellen indítottunk április 25-én eljárást szemérem elleni erőszak miatt, miután az iskola hivatalból értesítette a rendőrséget" - mondta az Indexnek Paál Péter őrnagy, a VIII. kerületi rendőrkapitányság vizsgálati alosztályának vezetője. Három 14-15 éves fiút az iskolából állítottak elő a rendőrök, egy negyedik fiú pedig még aznap önként jelentkezett a rendőrségen, hogy ő is részese volt a molesztálásnak, derült ki az őrnagy szavaiból.
Bilincset nem használtak az intézkedő rendőrök, tette hozzá Paál Péter. Az iskola négy diákját őrizetbe is vették, tekintettel a feljelentésben szereplő bűncselekmény súlyosságára - a törvény szerint ugyanis 5-10 év szabadságvesztés is kiszabható a fiúkra, ha bebizonyosodik bűnösségük. A rendőrök indítványozták az előzetes letartóztatásba vételt, de végül a bíróság úgy döntött, hogy szabadlábon védekezhetnek a gyanúsítottak.
A fiúk csak részben tettek beismerő vallomást, azt tagadták, hogy erőszakkal vették volna rá diáktársukat az iskolai szexre. Az egyikük szülei úgy nyilatkoztak a Blikknek, hogy nem hagyják annyiban fiuk meghurcolását, hiszen "a kislány önként ment be a vécébe, persze hogy a gyerekek megörültek neki".
A brutális szécsényi gyilkosság nyomozati iratai a múlt héten kerültek az ügyészséghez, a vádirat hétfőn elkészült. P. Tamás ellen aljas indokból, különös kegyetlenséggel, 14. életévét be nem töltött személy ellen elkövetett emberölés bűntette és lőszerrel visszaélés bűntette a vád, az ügyészség összesen kilenc szakértő és huszonöt tanú meghallgatását indítványozza a büntetőperben.
Elkészült Hugyacz Violetta brutális meggyilkolása ügyében a vádirat; a Nógrád Megyei Főügyészség szerdán benyújtotta a Megyei Bíróságnak a körűlbelül tíz oldalas dokumentumot és átadták a nyomozás aktáit is. Ezzel bírósági szakaszba lépett az országos megdöbbenést keltő emberölési ügy, aminek vádlottját a háromszorosan minősülő emberölés miatt akár életfogytig tartó szabadságvesztésre is ítélhetik, mondta el Bóna Gyula, a Nógrád Megyei Főügyészség sajtóreferense az Indexnek.
A rendőrség kedden tartott sajtótájékoztatót a nyomozás befejezéséről. Bóna Gyula szerdán arról tájékoztatta az Indexet, hogy a nyomozati iratok a múlt héten kerültek az ügyészséghez, a vádirat hétfőn elkészült, P. Tamás ellen aljas indokból, különös kegyetlenséggel, 14. életévét be nem töltött személy ellen elkövetett emberölés bűntette és lőszerrel visszaélés bűntette a vád. Az utóbbi vádpont nincs kapcsolatban a gyilkossággal, a tíz éleslőszert P. Tamásnál tartott házkutatáskor találták a rendőrök, és mint kiderült, a működőképes lőszerek tartására nem volt engedélye a férfinak.
Rendkívüli brutalitással, gátlástalanul
Hugyecz Violetta, szécsényi iskoláslány 2005. április 1-én, péntek este tűnt el pár száz méterre otthonától. A keresésére indult szülők megtalálták a gyerek véres fülbevalóját. A nyomokból a rendőrök arra következtettek, hogy erőszakkal vitték el a 14 éves lányt, ezért nagy erőkkel kezdték keresni. A rendőrök már csak az iskoláslány holttestét találták meg, miután elfogták a feltételezett gyilkost. A gyanúsított, a 24 éves P. Tamás még elfogása napján részleges beismerő vallomást tett a rendőrségen, a saját verzióját elmondta a történtekről, de azt nem árulta le, hogy miért végzett a kislánnyal.
A nyomozás kiderítette, hogy a gyanúsított jól ismerte áldozatát, korábban többször is "próbálkozott nála", de a fiatal lány mindig visszautasította a szexuális közeledést. A gyilkosság estéjén a férfi céltalanul kocsikázott a településen, amikor észrevette a hazafelé tartó lányt. Ekkor elhatározta, hogy közösülni fog vele. A tiltakozó lányt kocsijába kényszerítette, majd rokonának házához vitte. Ott ismét megpróbálta rábeszélni a lányt, de ő ismét ellenkezett és megfenyegette a férfit, hogy feljelenti. A szakértői vélemények szerint a büntetett előéletű férfi megrettenve attól, hogy ismét börtönbe kerülhet, illetve a lány határozott elutasítása miatt döntött úgy, hogy meggyilkolja Violettát.
A férfi "emberi mivoltából kivetkőzve, rendkívüli brutalitással, gátlástalanul" ölte meg a védekező sértettet, akinek "nagyfokú szenvedést, testi és lelki gyötrelmet okozott", fogalmaz a vádirat.
Kilenc szakértő és huszonöt tanú
A nyomozás fölött fokozott felügyeletet gyakorló ügyészség összesen kilenc szakértő és huszonöt tanú meghallgatását indítványozza. Erre azért van szükség, mert P. Tamás nem tett mindenre kiterjedő, részletes beismerő vallomást, így a vádat a tanúk vallomásai és a szakértői vélemények támasztják majd alá. A tanúk főként helybéliek és a meggyilkolt lány rokonai közül kerülnek ki, szakértői véleményt nyújt majd be a bíróságra többek között az ügyön dolgozó nyomszakértő, szerológus, igazságügyi orvos szakértő és elmeorvosi szakértő.
A férfi jelenleg előzetes letartóztatásban van, aminek határideje január 6-án jár le, ezért az ügyészség indítványozza ennek meghosszabbítását is, a határidő közelsége miatt a Nógrád Megyei Bíróságnak soron kívül kell eljárnia. A bíróságra ezen kívül is komoly nyomás nehezedik, a megrázó ügy iránt kiemelkedő társadalmi érdeklődés mutatkozik, feltehetőleg ennek köszönhető, hogy az ügy első tárgyalását várhatóan már februárban meg is tartják.
A Btk. szerint a többszörösen minősülő gyilkossági ügyek vádlottjaira akár életfogytig tartó fegyházbüntetés is kiszabható, azt viszont az eljáró bírói tanács mérlegeli, hogy az elítélt elzárható-e a feltételes szabadlábra bocsátás lehetőségétől. P. Tamás esetében több súlyosbító tényező is lehet. A fentebb említett háromszoros minősítés mellett a bíró figyelembe veheti, hogy a vádlott már kétszer állt bíróság előtt erőszakos közösülésért, és rendkívül durván, aljas indokból elkövetett személyi szabadság megsértése miatt is elítélték, legutóbbi börtönbüntetéséből engedménnyel szabadult. Ezek alapján feltételezhető, hogy a Nógrád Megyei Bíróság tényleges életfogytig tartó szabadságvesztést szab ki rá, ha bizonyítottnak találják a vádakat.
Egy pedofil áldozatává váltak az eltűnt körmendi lányok
Előzetes letartóztatásba helyezte a bíróság azt a férfit, aki a gyanú szerint szexuális együttlétre csábított két gyerekkorú lányt Körmenden. A Vas megyei városból még a közelmúltban tűnt el két 13 éves lány, akiket szüleik a hétvégén, Budapesten találtak meg. Eltűnésük alatt egy környékbeli férfi százezer forintot ajánlott fel részükre, ha közösülnek vele. Erre végül nem került sor, noha az egyik lány elfogadta az ajánlatot, később azonban a pedofil férfi 50 ezer forintot adott neki, cserébe azért, hogy megfogdoshatta. Az elkövető ezt követően több szexuális tartalmú üzenetet küldött a fiatalok telefonjára, és újabb hétezer forintot is átadott egyikőjük részére. A férfit a városi kapitányságon őrizetbe vették, s a bíróság azóta előzetes letartóztatását is elrendelte.
Újsághirdetésben kereste áldozatait a pedofil
2005. június 8. (Havaria)
Őrizetbe a vette a rendőrség azt a férfit, akit azzal vádolnak, hogy 6-12 év közötti gyerekekről akart pornográf képeket készíteni. A nyomozás során kiderült, hogy a 30 éves, budapesti férfi még májusban, újsághirdetéseken keresztül fotózás és szereplőválogatás címén keresett gyerekeket. Az ügyben az lett gyanús a nyomozóknak, hogy alkalmanként 25 ezer forintot kínált a gyermekeknek a férfi, ezért merült fel a gyanú, hogy pornográf felvételeket akart készíteni róluk.
A férfi kihallgatása során kiderült, hogy a valóban el akarta követni a bűncselekményt és azt is elmondta, hogy kiskorúakat ábrázoló pornográf felvételeket szerzett meg az Interneten keresztül és azokat postafiókjában tartja. A most őrizetbe vett férfi ellen tiltott pornográf felvétellel való visszaélés bűntette miatt indított eljárást a rendőrség.
Saját nevelt gyermekeiről készített pornóképeket
HavariaPress - 2003. december 11.
Évek óta készített nevelt gyermekeiről pornóképeket egy érdi férfi. A 15 éves és 17 éves gyerekek nagymamája tett végül feljelentést a rendőrségen.
Előzetes letartóztatásba helyezte a bíróság azt a férfit, aki a gyanú szerint pornóképeket készített nevelt gyermekeiről. A nyomozás eddigi adatai szerint az érdi férfi körülbelül öt év óta fotózta szexuális pozícióban két kiskorú nevelt gyermekét.
A 39 éves férfi ellen végül a 15 éves lány és a 17 éves fiú egyik nagyszülője tett feljelentést. A rendőrség házkutatást tartott, ahol megtalálta a fényképeket, amiket lefoglalt. A nevelőapa kihallgatása alkalmával beismerte a bűncselekmény elkövetését, vele szemben pornográf felvétellel való visszaélés bűntette miatt indult eljárás.
[Index] - 2003. október 16
Tiltott pornográf felvétellel való visszaélés miatt vett őrizetbe egy miskolci férfit a Borsod-Abaúj-Zemplén Megyei Rendőr-főkapitányság felderítő osztálya szerda délután - olvasható az ORFK honlapján. A rendőrséghez még a nyáron érkezett bejelentés, hogy az egyik elektronikus műsorszóró teletextes hirdetési oldalán egy SMS-ben hirdető 14-16 év közötti fiúkat keres orális szexre, amelyet videóra is felvenne.
A bejelentés nyomán tucatnyi tanú kihallgatását követően jutottak el a nyomozók a 37 éves K. Péterhez, aki egyébként hirdető újságokban is kereste alkalmi partnereit. A házkutatás során tárgyi bizonyítékként lefoglalt a rendőrség egy videokazettát is. A saját maga készítette felvételen a férfi látható egy-egy kiskorú, illetve gyermekkorúnak tűnő fiúval amint szexuális kapcsolatot létesít. A férfi - aki idős édesanyjával él közös háztartásban, foglalkozását tekintve buszsofőr - beismerő vallomást tett, várhatóan előzetes letartóztatásba helyezik - áll a rendőrség közleményében
Tizenkét évet kapott a pedofil úszóedző
2003 április 25.
Tizenkét évi börtönre ítélt az angliai Leicester koronabírósága egy 79 éves volt úszóedzőt, aki több mint fél évszázadon át molesztálta a gondjaira bízott gyerekeket. Roy Clarke a vád szerint az 1944-1997 között időszakban közeledett kiskorúakhoz.
Clarke-ra összesen öt kiskorú lány és három fiú szexuális bántalmazását sikerült rábizonyítani, de a rendőrség biztos abban, hogy a volt edző áldozatainak tényleges száma ennek a sokszorosa. A ma már tolószékbe kényszerülő agg perverz 53 évnyi üzelmeire két éve derült fény, amikor az egyik áldozat elszánta magát, és feljelentette volt "mesterét".
Kiderült, hogy Clarke az edzéseit látogató fiúkat és lányokat különböző ürügyekkel rendre a lakására csalta, ahol szexuális kapcsolatot létesített velük, nem egyszer pornófilmek vetítésével megteremtve a (neki) megfelelő hangulatot. A pedofil edző az áldozatok hallgatását évtizedeken át pénzzel vagy édességekkel vásárolta meg.
A drákói brit törvények alapján a felnőtt által kiskorúval létesített szexuális érintkezés automatikusan gyermek sérelmére elkövetett nemi erőszaknak számít, függetlenül attól, hogy a kiskorú fél beleegyezett-e az aktusba, vagy sem, és az ilyen bűncselekményért életfogytig tartó börtönt lehet kiszabni.
Pedofil bukott le a Westendben
Biztonsági őrök fogtak el egy pedofil férfit a Westend bevásárlóközpontban, értesült a HavariaPress.
Az elkövető szerdán dél körül a forgalmas áruház második emeletén lépett oda egy, a liftre várakozó 14 éves dunaharaszti fiúhoz, és molesztálni kezdte. Félrevonta, egyik kezével lefogta, csókolgatta, majd a másik kezével a gyerek nadrágját kigombolva annak nemi szervét húzogatta.
Ezt azonban észlelték az áruház biztonsági őrei, ezért a fiú segítségére siettek, és a helyszínen tartották az elkövetőt, akit végül átadtak a kihívott rendőröknek. A 28 éves csemői fiatalembert a VI. kerületi kapitányságon őrizetbe vették, és eljárást indítottak vele szemben.